
הכנסת העשרים
מושב שני
<פרוטוקול מס' 165>
מישיבת ועדת הכספים
יום שני, כ"ז בחשון התשע"ו (09 בנובמבר 2015), שעה 12:00
<סדר היום:>
<הצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 20152016), התשע"ה-2015>
נכחו:

<חברי הוועדה:> 
משה גפני – היו"ר
זהבה גלאון

יצחק וקנין

מכלוף מיקי זוהר

אורן אסף חזן

מנואל טרכטנברג

אלי כהן

מיקי לוי

אורלי לוי אבקסיס

אראל מרגלית
בצלאל סמוטריץ
רחל עזריה

רועי פולקמן

טלי פלוסקוב

יואב קיש

מיקי רוזנטל
חברי הכנסת:
צחי הנגבי
מאיר כהן
<מוזמנים:> 
	משה אשר
	–
	מנהל רשות המיסים

	ערן יעקב
	–
	משנה למנהל רשות המסים

	ליאת גרבר
	–
	ממונה חקיקה, רשות המיסים

	דורון סמיש
	​–
	רכז ממשל, אגף התקציבים, משרד האוצר

	ניר אמסל
	–
	רפרנט ממשל ומנהל, אגף התקציבים, משרד האוצר

	ספי זינגר
	–
	עו"ד, ייעוץ וחקיקה, משרד המשפטים

	ירון גינדי
	–
	נשיא לשכת יועצי המס

	ג'ק בלנגה
	–
	לשכת רואי החשבון

	צביקה זאבי
	–
	יועץ נשיא לשכת רואי החשבון

	יוסי אלישע
	​
	עו"ד ורו"ח, לשכת עורכי הדין

	טל עצמון
	–
	יו"ר פורום המסים, לשכת עורכי הדין

	מיטל שחר
	–
	לשכת עורכי הדין

	איתן צחור
	–
	יו"ר מסים, לה"ב- לשכת ארגוני העצמאים והעסקים בישראל

	אילן שוחט
	–
	ראש עיריית צפת

	שלמה אדלר
	–
	ע' ראש עיריית צפת

	עדי אלדר
	–
	ראש עיריית כרמיאל

	ניסן בן חמו
	–
	ראש עיריית ערד

	דודי אוחנינה
	–
	מ"מ ראש עיריית ערד

	שמעון סוויסה
	–
	ראש עיריית חצור

	יוסי בן דוד
	–
	ראש עיריית טבריה

	אילן אוחנה
	–
	דובר עיריית טבריה

	רון שני
	–
	ראש המועצה האזורית משגב

	דב ליטבינוף
	–
	ראש המועצה האזורית תמר

	שחף חומרי
	​–
	ע' ראש המועצה האזורית תמר

	חובב ינאי
	–
	המשמר החברתי

	חזי לאון
	
	


<ייעוץ משפטי:>
שגית אפיק
אייל לב ארי
<מנהל/ת הוועדה:>
טמיר כהן
<רישום פרלמנטרי:>
יפה קרינצה
<הצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 20152016), התשע"ה-2015>
<היו"ר משה גפני:>
אני מחדש את ישיבת הוועדה. 

<מיקי לוי (יש עתיד):>
אדוני, הצעה לסדר. 

<היו"ר משה גפני:>
בבקשה. 

<מיקי לוי (יש עתיד):>
נודע לנו שהיית בדרכך ליועץ המשפטי של הכנסת. אני רוצה להבין האם בהיעדר תקציב הביטחון – זאת אומרת, שהצביעו נגדו – אנחנו יכולים, חוקית, לדון בתקציב המדינה ולגדר אותו? מה המצב המשפטי? אלא אם כן אדוני הלך לנושאים שהם נושאים אחרים, הייתי שמח לשמוע עליהם. 
<היו"ר משה גפני:>
על מה הלכתי ליועץ המשפטי לכנסת, לדון על גובה המים בכינרת? 

<מיקי לוי (יש עתיד):>
אני משוכנע שלא. 

<היו"ר משה גפני:>
דיברתי אתו על העניין של תקציב הביטחון, שלא אושר בוועדה המשותפת לוועדת הכספים וועדת החוץ והביטחון. שאלתי אותו האם אני יכול להביא את תקציב המדינה בצורה הזאת. לא קיבלתי תשובה, מתקיימים דיונים על העניין הזה, הלשכה המשפטית דנה על כך. היה דבר כזה בעבר, היה תקדים כזה. 

<שגית אפיק:>
לא בדיוק. שונה. 

<מנואל טרכטנברג (המחנה הציוני):>
לא היה מצב שהוועדה הצביעה נגד התקציב. 

<שגית אפיק:>
לא היה כזה. נכון. 

<היו"ר משה גפני:>
היתה בעבר בעיה, שהיא לא אותו דבר כמו הבעיה הזאת, אבל היא דומה. הוא אמר שבמשך היום הוא ייתן לי תשובה. אם התשובה תהיה חיובית כנראה אבקש לכנס את הוועדה למחר. לא ישיבה מהיום להיום. 

<מנואל טרכטנברג (המחנה הציוני):>
מה זה חיובית?

<היו"ר משה גפני:>
חיובית, הפירוש שהבעיה נפתרת. הוא אמר לי שיושבים על העניין הזה וברגע שתהיה תשובה חיובית ואני אחשוב שאני יכול לכנס את הוועדה אז אכנס אותה מחר. כרגע אין לי תשובה אז אני לא מכנס. 
<מיקי לוי (יש עתיד):>
בואו נמתין ונראה אם המשפטנים הפעם יתיישרו לפי הסרגל של היושרה והמשפט או ימצאו לנו איזה - - - 

<אורלי לוי אבקסיס (ישראל ביתנו):>
הם ימצאו את הנתיב. הם יצירתיים. 

<מיקי לוי (יש עתיד):>
כן, איזה גלגל הצלה. 

<היו"ר משה גפני:>
אני לא מטיל דופי בלשכה המשפטית של הכנסת או ביועץ המשפטי של הכנסת. הוא ייתן את חוות הדעת הנכונה ביותר. 
<מיקי לוי (יש עתיד):>
הבעיה של הפוליטיקאים, לא של המשפטנים. אני מקבל את התיקון. 
<היו"ר משה גפני:>
אנחנו עדיין בסעיף של חוק ההתייעלות הכלכלית. נשארו לנו שני דברים שלא קיבלנו החלטה לגביהם. הראשון זה שומה לפי מיטב השפיטה. יש לי בקשה, אם אתם רוצים להיות ענייניים בנושא הזה, בגלל שהלשכה המשפטית כבר מותשת לגמרי. 

<אורלי לוי אבקסיס (ישראל ביתנו):>
גם אנחנו קצת מותשים. 

<היו"ר משה גפני:>
בסדר, אז אם אפשר, לדון עניינית. אפשר להצביע בעד או נגד, אבל לסיים את זה. שומה לפי מיטב השפיטה ושומה חלקית, פרק ה' – מיסים. בבקשה, היועצת המשפטית, איפה אנחנו עומדים עם העניין הזה?
<שגית אפיק:>
ניסחנו את מה שסוכם אתמול בוועדה. אחזור על הסיכום: הסיכום הוא שבמקום שלוש פלוס אחד יהיה ארבע שנים. לגבי פעולה חייבת בדיווח - יישאר המצב הקיים. לגבי כל יתר הפעולות שנכללו בכחול – אפשר יהיה לקבוע שומה חלקית לגבי חלק אחד בשנת מס אחת ולגבי אותו דוח. אקריא את זה. 
<משה אשר:>
יש שאלה לגבי התחולה. 

<שגית אפיק:>
ונשארה שאלה לגבי התחולה. אנחנו סוברים, אדוני היושב-ראש, להחיל את זה באופן רטרואקטיבי לגבי דוח משנת 2011 זאת רטרואקטיביות שהיא לא נכון. אפשר לקבוע תחילה - - - 
<משה אשר:>
הסכמנו מ-2012. 
<אורלי לוי אבקסיס (ישראל ביתנו):>
למה רטרואקטיבי? אנשים צריכים להכין - - - 

<משה אשר:>
זה לא רטרואקטיבי. 

<מיקי לוי (יש עתיד):>
מ-2012 יש לו ממילא שלוש פלוס אחד. 2011 – אני אומר לך, גם בתפקידי בעבר לא הסכמתי, ומנהל רשות המסים שזה עושה שכל 2012.
<זהבה גלאון (מרצ):>
אני מודה שזה לא עושה לי שכל, אדוני. 

<שגית אפיק:>
אני חושבת שזה רטרואקטיבי באותה מידה.  

<מיקי לוי (יש עתיד):>
זה בסמכות שלו. 

<זהבה גלאון (מרצ):>
יכול להיות, אבל אני רוצה לשמוע - - - 

<שגית אפיק:>
אני חושבת שזה רטרואקטיבי באותה מידה ואני לא רואה סיבה להחיל את זה באופן כזה.   

<זהבה גלאון (מרצ):>
אדוני, אני רוצה להעיר. אנחנו לא עושים חקיקה רטרואקטיבית, צריכה להיות סיבה דרמטית. אין שום דרמה, בכל הכבוד להצעת החוק הזאת, ואין שום סיבה לחקיקה רטרואקטיבית ואני מבקשת שלא תאפשר את זה. 

<היו"ר משה גפני:>
ספי, בבקשה. 

<מיקי לוי (יש עתיד):>
זה לא רטרו, יש לו סמכות של שלוש פלוס אחד. צריך להסביר את זה. 
<שגית אפיק:>
אז שיישאר לו שלוש פלוס אחד לגבי הדוחות האלה. אין שום בעיה. יישאר לו שלוש פלוס אחד לגבי 2012. 
<מיקי לוי (יש עתיד):>
בשביל 2012 לא צריך אותנו. 

<זהבה גלאון (מרצ):>
אז תשאיר לו את הסמכות שלו ואל תבקש ממני - - - 

<היו"ר משה גפני:>
רגע, שלא כל אחד - - - 

<זהבה גלאון (מרצ):>
זה לא כל אחד, אני באמצע. 

<היו"ר משה גפני:>
אבל אמרת, אמרת שאת מתנגדת לרטרואקטיביות. 

<זהבה גלאון (מרצ):>
כן. אז אני אומרת שאם רוצים להשאיר לו את הסמכות של השלוש פלוס אחת – בבקשה. אבל אנחנו לא צריכים לעגן בחקיקה רטרואקטיביות. יש הבדל. 
<היו"ר משה גפני:>
אורלי, בבקשה. 

<אורלי לוי אבקסיס (ישראל ביתנו):>
אדוני היושב-ראש, כאשר אנחנו קובעים חוק אנחנו גם רוצים לראות שהציבור יכול לעמוד בו. כשעכשיו אנחנו קובעים חוק אחורנית – גם ככה מלחיץ את המערכת, ואני לא יודעת עד כמה הנסיבות שבהן אנחנו נמצאים מצדיקות חקיקה רטרואקטיבית. אנחנו באים לקבוע פה נוהל חדש, בואו נקבע מעכשיו ואילך. הנסיבות שבהן אנחנו דנים ממש לא מצדיקות את הרטרואקטיביות בנושא הזה. אני ממש עם הייעוץ המשפטי של הוועדה. 
<משה אשר:>
אני חושב שלא כולם הבינו את הסיטואציה, אסביר אותה, וגם משרד המשפטים יוכל להסביר את הדברים. בסופו של דבר מדובר באיזה תקופה אפשר לבדוק את הדוח. דוחות 2011 למעשה עוד חודש ומשהו מתיישנים; דוחות 2012 - יש עוד שנה שלמה לבדוק אותם. מכיוון שאנחנו עוברים לארבע שנים, אנחנו אומרים שארבע שנים יכלו מדוחות 2012, זאת אומרת שאפשר לבדוק אותם לא עוד שנה אלא עוד שנתיים. זה הכול. ממילא אפשר לבדוק אותם עוד שנה, ואם אפשר להאריך בהארכת מנהל אז עוד שנתיים.  אז אין פה הבדל גדול, ובוודאי שזה לא רטרואקטיבי. הייתי שמח שמשרד המשפטים - - - 
<אורלי לוי אבקסיס (ישראל ביתנו):>
היועץ המשפטי אומר שזה רטרואקטיבי. 

<משה אשר:>
בסדר, אז הוא אומר. אבל יש גם את משרד המשפטים וגם הוא אומר. 

<זהבה גלאון (מרצ):>
אין שום הצדקה לעשות את זה. אני נגד. 

<משה אשר:>
אני לא בטוח שאין שום הצדקה. 

<זהבה גלאון (מרצ):>
יש לך סמכות גם ככה לעשות את זה, לא בחקיקה. 

<היו"ר משה גפני:>
משה וערן, אני יכול לקיים עכשיו דיון ארוך. הסכמנו לארבע שנים. 

<זהבה גלאון (מרצ):>
זה עניין של קוהרנטיות בחקיקה. 

<אלי כהן (כולנו):>
זה עניין של גביית מיסים תקינה. 

<זהבה גלאון (מרצ):>
לא. ממש לא. 

<רחל עזריה (כולנו):>
זה לא רטרואקטיבי באמת. 
<מיקי לוי (יש עתיד):>
ל-2012 הוא לא צריך אותנו. 

<ערן יעקב:>
אם ככה, הכחול. 

<שגית אפיק:>
אז אם הוא לא צריך אותנו אז לא צריך לכתוב הוראת תחילה. אם הוא לא צריך אותנו לטעמכם, אז לא צריך לכתוב הוראת תחילה. נשאיר את זה פתוח. הכחול הוא 2011, ערן. אז אל תגיד הכחול, וזה כן רטרואקטיבי בעיניכם. 
<ערן יעקב:>
בעינינו זה לא רטרואקטיבי. 

<היו"ר משה גפני:>
הסכמנו לארבע שנים. ההצעה של מיקי לוי היתה שלוש פלוס אחת. 

<משה אשר:>
זה המצב הקיים. 

<ערן יעקב:>
זה החוק. זה המצב הקיים. 

<היו"ר משה גפני:>
יש סיכוי שאדבר בוועדה? היתה הצעה, אתם באתם עם משהו חדש. פורשים את זה, עושים את זה באופן כזה שבאים פעם בשנה ואפשר לפתוח את הדוח. עשיתם בעיה מבחינת נישום. אמרנו שצריך להוריד את זה לשנתיים – בגלל שאתה יוצר בעיה אתה צריך לצמצם את הזמן. בדיון היה שזה יישאר שלוש פלוס אחד – שזאת היתה פשרה. 
<שגית אפיק:>
לא, בסוף הם קיבלו ארבע שנים. 

<היו"ר משה גפני:>
שניה, שגית. הסמכנו בסוף למה שדרשתם, מופיע בנוסח ארבע שנים ולא שלוש פלוס אחת. על מה נשאר הוויכוח? הוויכוח נשאר האם יהיה כתוב בחוק רטרואקטיבי או שזה יהיה בעצם אותה שנה, רק זה יהיה שלוש פלוס אחת - זה יהיה ארבע. האם צריך לכתוב בתוך החוק שהכנסת מוציאה תחת ידה חקיקה, כשמתחיל ויכוח אם זה רטרואקטיבי או לא?

<משה אשר:>
היא צריכה לומר מאיזו שנת מס היא מתחילה. 
<היו"ר משה גפני:>
ארבע שנים. 

<קריאה:>
מה אתה רוצה? אתה רוצה להתחיל מ-2012? אבל יש לך את 2012.

<היו"ר משה גפני:>
יש לך את זה. 

<משה אשר:>
יש לי שנה, שיהיו לי שנתיים. 

<היו"ר משה גפני:>
יש לך את זה. 

<רחל עזריה (כולנו):>
כבוד היושב-ראש, אני לא מבינה למה זה הופך את זה לרטרואקטיבי. 

<שגית אפיק:>
כי הדוחות של 2012 כבר הוגשו, ואין מקום להשאיר הנישום בחוסר ודאות כזה גדול בגלל חקיקה שמתרחשת במהלך השנה. זאת הסיבה. 
<רחל עזריה (כולנו):>
אבל תקשיבו, חברים. אני לא מבינה על מה הוויכוח, למה בכלל להעלות את הדיון הזה?

<היו"ר משה גפני:>
מה את מציעה?

<רחל עזריה (כולנו):>
אני מציעה לקבל את מה שהם מבקשים, אני לא מבינה למה לא. השאלה היא מה אנחנו מייצגים, מה חשוב לוועדה.
<היו"ר משה גפני:>
יש להם ארבע שנים. 

<רחל עזריה (כולנו):>
לא נכון. עכשיו יש להם שנה והם רוצים עוד שנה. 

<שגית אפיק:>
למה לשים את הנישום בחוסר ודאות כזה בגלל - - - ?

<רחל עזריה (כולנו):>
העולם הזה הוא עולם של ודאות? אני לא מבינה את זה. תשלם כמו שצריך, לא יהיה לך חוסר ודאות. 

<אראל מרגלית (המחנה הציוני):>
דוחות שכבר הוגשו - - -
<היו"ר משה גפני:>
רגע, מה זה הדבר הזה? ספי, אתחיל להוציא את אנשי הממשלה. אתם כל היום מדברים. מה אתה אומר, אראל?

<אראל מרגלית (המחנה הציוני):>
אני רוצה להבין. דוחות שכבר הוגשו – נניח שהוגשו עכשיו 2011, 2012 גם כן - - - 

<משה אשר:>
הוגשו עכשיו 2014. 

<אראל מרגלית (המחנה הציוני):>
אז אתם יכולים לפתוח אותם מחדש. 

<משה אשר:>
אנחנו לא פותחים מחדש. השאלה היא מה תקופת הבדיקה שלהם, זה הכול. את דוחות 2012 ממילא אפשר לבדוק עוד שנה, ממילא הם בחוסר ודאות - - -

<אורלי לוי אבקסיס (ישראל ביתנו):>
אז למה אתה רוצה עוד? אתם רוצים שאנחנו ניתן לכם אישור לעבוד בעצלתיים. זה מה שאתם מבקשים. 
<קריאה:>
לא בעצלתיים, ממש לא. על משה אשר אפשר להגיד הרבה דברים, אבל עצלתיים זה לא אחד מהם. 

<אורלי לוי אבקסיס (ישראל ביתנו):>
אז לכן הם צריכים לעמוד על מסגרת של ארבע שנים. אני לא מבינה. 

<רחל עזריה (כולנו):>
את מי אנחנו מייצגים? מה הסיפור?

<זהבה גלאון (מרצ):>
זה לא הדיון, משה. אתה מסיט את הדיון למקום אחר. יש לך סמכות לעשות את מה שאתה רוצה. מה שאתה מבקש מאתנו זה לעגן בחקיקה - - - 
<אורלי לוי אבקסיס (ישראל ביתנו):>
יש פה תקדים לחוקק חקיקה רטרואקטיבית ארבע שנים אחורנית. 
<אלי כהן (כולנו):>
אין כאן תקדים. יש כאן קביעה שמי שצריך לשלם מיסים – שישלם, לטובת המטרות החברתיות שכבוד היו"ר רוצה, את רוצה ואני רוצה. 
<אורלי לוי אבקסיס (ישראל ביתנו):>
אבל אתה צריך להבין: יש פה עכשיו איזושהי מגמה של חקיקה רטרואקטיבית. אם נאשר פה נצטרך לאשר את זה גם במקומות אחרים. השאלה היא אם זה - - - 
<היו"ר משה גפני:>
חבר הכנסת טרכטנברג. 

<מנואל טרכטנברג (המחנה הציוני):>
אני רוצה להבין עד הסוף כדי שלא נעשה פה טעות בהצבעה, חלילה. כרגע המצב הוא, לפני התיקון הזה, שלוש פלוס אחת. האם אני מבין נכון, שמי שהגיש שומה ל-2011, תקופת הבדיקה מסתיימת בסוף השנה הזאת?
<משה אשר:>
אלא אם כן, ברמה הספציפית, האריכו בעוד שנה. 

<זהבה גלאון (מרצ):>
אבל יש לו אופציה לעשות את זה. 

<משה אשר:>
ברמה הנקודתית. 

<רחל עזריה (כולנו):>
על מה את מגינה?

<זהבה גלאון (מרצ):>
אני מגינה על חקיקה - - - 

<אראל מרגלית (המחנה הציוני):>
רגע, רגע, עד כה - - - 

<היו"ר משה גפני:>
רבותי, אי אפשר ככה. זהבה, אלי, אני מבקש. 

<זהבה גלאון (מרצ):>
אני רוצה - - - לגיטימציה. אתם באים וממציאים את הגלגל - - - 

<היו"ר משה גפני:>
אני לא מסכים. זהבה. זה לא בסדר. 

<אראל מרגלית (המחנה הציוני):>
צריך לדאוג, כי עושים מדי פעם גם עינוי לאנשים זכאים. 

<היו"ר משה גפני:>
אראל, אתה נגד טרכטנברג? אני רוצה לדעת. 

<אראל מרגלית (המחנה הציוני):>
בשום אופן לא. 

<היו"ר משה גפני:>
אז אל תפריע. בבקשה. 

<מנואל טרכטנברג (המחנה הציוני):>
אלה שהגישו ב-2012, יש להם על פי זה וגם על פי הקודם ארבע שנים, כלומר עד סוף 2016. אין לך בעיה עם זה. נכון?

<אורלי לוי אבקסיס (ישראל ביתנו):>
הוא רוצה עוד. 

<מנואל טרכטנברג (המחנה הציוני):>
לא. ארבע שנים יתפסו לגבי 2012 עד סוף 2016, נכון?
<משה אשר:>
בתוך שנת המס. 2017.

<אראל מרגלית (המחנה הציוני):>
לא בטוח ש-2016 הליכוד עדיין יהיה בשלטון. 
<מנואל טרכטנברג (המחנה הציוני):>
עד כה איך נהגתם, כשהיה שלוש פלוס אחת, כל השנים האלה? הסתדרתם, הכול היה בסדר. 

<משה אשר:>
לא. אם זה היה בסדר לא - - - 

<מנואל טרכטנברג (המחנה הציוני):>
כל הוויכוח כאן הוא על מה קורה עם הנישומים של 2011, שהשומה שלהם לא נסגרה עד היום, כמה זמן יש לכם מולם. נכון, אני מדייק?

<משה אשר:>
לא לא - - - 

<היו"ר משה גפני:>
תשמע עד הסוף. משה, לא תענה ככה. אני שקוף בעיניך כל הזמן. אני לא בש"ס.

<מנואל טרכטנברג (המחנה הציוני):>
כל מה שאני בא ואומר זה הדבר הבא: מכיוון שעם הנישומים האלה – עכשיו תיקנת אותי בצדק, כי זה שנת מס של 2011 - יש לך עד סוף 2016, אין לך באמת בעיה. אז בוא נאשר את זה ככה, ארבע שנים, וגמרנו את הסיפור. מה הבעיה?
<היו"ר משה גפני:>
כולם יצביעו בעד ארבע שנים. 

<מנואל טרכטנברג (המחנה הציוני):>
תסביר לי מה לא בסדר במה שאמרתי. 

<משה אשר:>
השאלה היא על איזה שנת מס אתה מחיל את ההוראה הזאת. אם אתה מחיל את זה על שנת מס 2011, אז דה פקטו אנשים שציפו שהשומה תתיישן להם בסוף השנה, אפשר לבדוק אותה גם בשנה הבאה. עזוב את הפלוס אחת. 
<מנואל טרכטנברג (המחנה הציוני):>
אבל פלוס אחת הוא קריטי. 

<משה אשר:>
הוא לא קריטי.

<היו"ר משה גפני:>
ואם אתה מחיל את זה על 2011?

<משה אשר:>
אני מסביר שוב. לכן הסכמנו לוותר על 2011, כי באמת אנשים מצפים שעוד חודש - - -
<אראל מרגלית (המחנה הציוני):>
לגמור עניין, להמשיך לנהל את העסק שלהם. 

<משה אשר:>
שעוד חודש השומה מתיישנת ואי אפשר להגיע ל-2011.

<היו"ר משה גפני:>
מה קורה ב-2012?
<משה אשר:>
2012 ממילא, בלי קשר לפלוס אחת, יש עוד שנה. אנחנו רוצים עוד שנתיים, זה הכול. 
<אורלי לוי אבקסיס (ישראל ביתנו):>
למה?

<משה אשר:>
כי אנחנו עוברים עכשיו מודל אחר, של בדיקת עומק יותר ותיקים, ולכן בדברים האלה צריך להגיע ליותר. זה קדימה. 
<קריאה:>
אדוני היושב-ראש, אפשר מילה? לשכת עורכי הדין. 

<היו"ר משה גפני:>
שניה, אני מפסיק את הדיון. אני מבקש להפסיק עם זה. 

<שגית אפיק:>
זה רטרואקטיבי כי הדוח כבר הוגש. 

<אראל מרגלית (המחנה הציוני):>
אני מציע לכם להתקדם הלאה. מי שהגיש, לא הגיש – נגמר, תתקדמו הלאה. די, תנו לו לעבוד. מקסימום הוא הרוויח כמה גרושים, הפסיד כמה גרושים. תנו לו לעבוד. 
<היו"ר משה גפני:>
ספי, בבקשה. מה אתה מבקש להגיד, זה לא רטרואקטיבי?

<ספי זינגר:>
לא, אבל צריך להתייחס לזה. אם עולה פה דיון על השאלה של רטרואקטיביות - - -

<היו"ר משה גפני:>
רבותי, מה הולך פה? רועי, מיקי, לא מכובד הדיון הזה. בבקשה, ספי. 

<ספי זינגר:>
 מנקודת מבטנו לא מדובר בחקיקה רטרואקטיבית, היא פרוספקטיבית או אקטיבית. היא צופה פני עתיד, לא צופה פני עבר. היא מתייחסת אמנם לדוח שניתן, אבל היא קובעת דברים ביחס לעתיד. הסתכלנו גם על הצעת חוק ההתיישנות, שלא התקבלה, וגם האריכו את התקופה של חובות שלא התיישנו והאריכו אותה מעבר. כלומר, גם בחקיקה אזרחית שבה האריכו תקופת התיישנות, הצעת החוק האריכה את התקופה מעבר לתקופה המקורית. 

<אורלי לוי אבקסיס (ישראל ביתנו):>
אתמול התנגדתם לקחת רטרואקטיבית - - - 

<זהבה גלאון (מרצ):>
תן דוגמאות לתקופות התיישנות שהארכנו. בוא נדבר על זה. 
<ספי זינגר:>
זו הצעת חוק התיישנות משנת 2004, שאני לא חושב שהיא עברה. אבל בהצעת החוק שהיתה - - - 
<אורלי לוי אבקסיס (ישראל ביתנו):>
לא עברה. אז על מה אנחנו מדברים? היא הנותנת. 

<ספי זינגר:>
אבל זה מלמד אותנו על העמדה. 

<זהבה גלאון (מרצ):>
תודה רבה. למה היא לא עברה?

<ספי זינגר:>
ברמה המשפטית, אין לאדם זכות או הסתמכות לזה שלא יבדקו את הדוחות שלו. 

<היו"ר משה גפני:>
ספי, הבנתי. שגית, את רוצה להשיב בקצרה? תשיבי. אני רוצה להגיד משהו. 

<שגית אפיק:>
לרטרואקטיביות יש מספר חוליים שבגללם לא קובעים אותה בחקיקה. כאן מדובר בדוח שכבר הוגש, ולכן גם אם זאת לא רטרואקטיביות במובן המלא של המילה בהחלט מדובר ברטרואקטיביות שהיא לא ראויה ולא נכון לעשות אותה בחקיקה, בייחוד במצב הנוכחי, כשבחוק הקיים נותן פתרון למנהל רשות המיסים, ויש לו את האפשרות לתת את השנה הנוספת. אני לא חושבת שצריך, לגבי דוח שכבר הוגש, להשאיר את הנישום בחוסר ודאות בגלל חקיקה שהתרחשה לקראת סוף התקופה. 

<רחל עזריה (כולנו):>
אבל הוא עדיין, גם ככה - - - 

<היו"ר משה גפני:>
רחל, מה זה?

<רחל עזריה (כולנו):>
אבל זה צריך להיות קוהרנטי. 

<אראל מרגלית (המחנה הציוני):>
אני רוצה להגיד משהו, כראש השדולה לעסקים קטנים. משה, שימו לב, בסטטיסטיקה שהסתכלו עליה לאחרונה – 62% מהזמן של בעל עסק קטן הוא מבלה עם הרשויות. עכשיו אנחנו רוצים טיפה להוריד את זה, זה הכול. כל העניין הרטרואקטיבי הזה מוסיף לו עוד איזה 10%. תנו לאנשים לנהל את הביזנס, יביאו לכם יותר הכנסות. 
<זהבה גלאון (מרצ):>
להם מוסיף אופציה לבדוק. לבעלי העסקים זה לא מוסיף, הם נשארים תלויים באוויר. אילו היתה לך טענה - - - הייתי יכולה להבין את הדרישה. 
<קריאה:>
אדוני היושב-ראש, לשכת עורכי הדין – אפשר להגיד מילה?

<זהבה גלאון (מרצ):>
כן כן. אדוני בוא נשמע גם את לשכת עורכי הדין. 

<מיקי לוי (יש עתיד):>
אני מציע פשרה - - - 

<זהבה גלאון (מרצ):>
לא, אל תציע פשרה. השיטה לא מקובלת עלינו. 

<היו"ר משה גפני:>
אני מבקש להגיד לכם ככה – אפשר שקט פה? באתם בחוק הזה עם כמה דברים. אני מבקש להפסיק לדבר. 

הדבר הראשון היה שביקשתם לשנות משלוש פלוס אחת לארבע. השני זה שיהיה אפשר להגיש מחלק מהדוחות – מה שאנחנו קוראים פרוסות. 

<משה אשר:>
שומה חלקית. 

<היו"ר משה גפני:>
שומה חלקית. הדבר השלישי שאתם מבקשים, שהתחולה תהיה מ-2012, שזה יהיה כתוב בחוק, אף על פי שזה ויכוח על שנה נוספת – כן או לא, אחרי שהוא כבר הגיש דוחות. אנחנו נותנים לכם את הדבר הראשון - את הארבע שנים; אנחנו נותנים לכם את הדבר השני – את הפרוסות; אנחנו נותנים לכם גם את הדבר השלישי, מכיוון שאתם מקבלים את התחולה מ-2012, בגלל שיש לכם ארבע שנים. אתם מתעקשים שגם את זה יהיה כתוב בחוק, בניגוד לדעתם של רוב חברי הוועדה. אני מציע לכם לרדת מהעניין הזה ולאשר את החוק. 
<רחל עזריה (כולנו):>
אני מבקשת התייעצות סיעתית. 

<היו"ר משה גפני:>
בבקשה. 

<רחל עזריה (כולנו):>
תודה רבה. 

<היו"ר משה גפני:>
חמש דקות הפסקה. 

<(הישיבה נפסקה בשעה 12:30 ונתחדשה בשעה 12:36.)>
<היו"ר משה גפני:>
פרופ' טרכטנברג הציע הצעה. אני שואל את רשות המיסים אם הם מסכימים לזה, אז הם אומרים שיש בעיה עם הנוסח. 
<זהבה גלאון (מרצ):>
אנחנו לא יודעים מה ההצעה. 

<מיקי רוזנטל (המחנה הציוני):>
אנחנו לא יודעים מה ההצעה. 

<היו"ר משה גפני:>
אני אגיד. יהיה פה חתול בשק?

<זהבה גלאון (מרצ):>
אז תגיד, לפני שאתם מתעסקים - - -

<היו"ר משה גפני:>
בסדר. נצביע, נכריע בהצבעה. 

משה, אתה יכול להגיד מה הבעיה בנוסח? ליאת, לא קיבלת את הנוסח?
<שגית אפיק:>
אז את יכולה להגיד מה הבעיה?

<ליאת גרבר:>
הבעיה היא שכתוב חלק אחד בלבד - - - 

<קריאה:>
אבל זה לא רלוונטי לדיון הזה. 

<זהבה גלאון (מרצ):>
אנחנו מבקשים לעצור את החוק הזה. 

<אראל מרגלית (המחנה הציוני):>
אנחנו רוצים לעצור את החוק הזה ואנחנו רוצים נושא חדש - ראשי הרשויות שהגיעו הנה, שרוצים להגיע להטבת המס. אנחנו רוצים לעשות הפסקה ונשמע את ראשי הרשויות. 
<אורלי לוי אבקסיס (ישראל ביתנו):>
בואו נעשה רטרואקטיבי בהטבות המס על 400 יישובים, בבקשה. אם אנחנו עושים רטרואקטיבי – רטרואקטיבי על כל המועצות החדשות שנכנסו בבקשה. 

(מחיאות כפיים)

<אראל מרגלית (המחנה הציוני):>
אנחנו אומרים די. די לממשלה הזאת - - - 

<אורלי לוי אבקסיס (ישראל ביתנו):>
דין אחד גם בהטבות – רטרואקטיבי פה, רטרואקטיבי בהטבות המס. 

<אראל מרגלית (המחנה הציוני):>
ועכשיו, ראשי הרשויות, אנחנו מבקשים לשמוע אתכם. קומו, דברו, רוצים לשמוע אתכם. בבקשה, דבר. אנחנו עכשיו לוקחים יושב-ראש מתוקף הנושא. נשמע אותם, הם נמצאים פה וכבר מחכים - - -  
<היו"ר משה גפני:>
אראל, יש גבול להתנהגות הזאת. 

<אראל מרגלית (המחנה הציוני):>
יכול להיות שיש גבול, אבל גם יש גבול למס הכנסה וגם - - - 

<היו"ר משה גפני:>
אני עוצר את הישיבה. הישיבה מופסקת. 

<יצחק וקנין (ש"ס):>
עד מתי, אדוני היושב-ראש? כמה זמן?

<היו"ר משה גפני:>
מתי שאחליט. 

<אראל מרגלית (המחנה הציוני):>
מה זאת אומרת? די עם מס הכנסה, מספיק. 

<אילן שוחט:>
חבר הכנסת גפני, אנחנו מבקשים ממך, תכבד אותנו - - -

<היו"ר משה גפני:>
זה לא יהיה. הפקרות לא תהיה, אראל, עם כל הכבוד. 
<אראל מרגלית (המחנה הציוני):>
אין פה הפקרות. 

<היו"ר משה גפני:>
אני מנהל את הישיבה. 

<אראל מרגלית (המחנה הציוני):>
אז תנהל את הישיבה, ואנחנו באופוזיציה. אתה בקואליציה, אנחנו באופוזיציה; לך יש say, גם לנו יש say.
<היו"ר משה גפני:>
מאה אחוז. 

<זהבה גלאון (מרצ):>
ההפקרות זה מה שקורה כאן עכשיו. 

<טלי פלוסקוב (כולנו):>
יש יושב-ראש אחד - - - 

<היו"ר משה גפני:>
יש יושב-ראש אחד ויש הרבה חברי כנסת. 

<זהבה גלאון (מרצ):>
ההפקרות זה מה שקורה כאן עכשיו. 

<טלי פלוסקוב (כולנו):>
יש פה כל כך הרבה ראשי רשויות - - - 

<אורלי לוי אבקסיס (ישראל ביתנו):>
מה דעתך על רטרואקטיבי בהטבות המס ליישובים החדשים? רטרואקטיבי בהטבות המס לרשויות החדשות שנכנסו למתווה החדש. נאשר פה רטרואקטיבי – נאשר גם שם. 
<היו"ר משה גפני:>
אני מביא את החוק להצבעה. 

<מיקי רוזנטל (המחנה הציוני):>
רגע, יש לנו הסתייגויות, אדוני. 

<זהבה גלאון (מרצ):>
יש לנו הסתייגויות. 

<אראל מרגלית (המחנה הציוני):>
יש לנו הסתייגויות ויש לנו נושא חדש. 

<היו"ר משה גפני:>
רבותי, אפשר להקשיב? אני מבקש, היות שהגיעו לכאן ראשי עיריות וראשי רשויות מקומיות, אאפשר לכמה מהם להביע את עמדתם. אבקש בינתיים שהיועצת המשפטית של הוועדה עם היועצת המשפטית של רשות המיסים ינסו להגיע לנוסח. 

<קריאה:>
כבוד הרב, יש עוד דבר אחד רק לפני כן. 

<היו"ר משה גפני:>
לא לא לא, אין דיון עם הלשכות. 

<קריאה:>
לא דיון עם הלשכות. אדוני, אנחנו יושבים פה 30 שעות לחכות לזה. רק דבר אחד קטן. 

<היו"ר משה גפני:>
אני לא הזמנתי. 

אילן שוחט, ראש עיריית צפת, בבקשה. 

<אילן שוחט:>
מכובדי יושב-ראש הוועדה, אני קודם כול מודה לך על שהסכמת לתת לנו את רשות הדיבור. אני ראש עיריית צפת, ואנחנו נמצאים פה היום - - - 

<היו"ר משה גפני:>
מה זה? לא מכובד הדבר הזה. 

<אילן שוחט:>
אנחנו נמצאים פה היום למעלה מ-50 ראשי רשויות שהגיעו מכל רחבי הארץ. יש לנו השבתה כללית ברשויות שלנו, ואנחנו מוצאים את עצמנו באים לפתחה של הוועדה הזאת. אנחנו רואים בוועדה הזאת הוועדה החשובה ביותר והקריטית ביותר, ואני רוצה להסביר את הדברים. אתם, בוועדת הכספים בגלגוליה השונים בעשר השנים האחרונות, ישבתם על מתווה. המתווה הזה הוגש על-ידי פקידי האוצר, והמתווה הזה בנה נוסחה שיש מאחוריה מדיניות אחידה, שוויונית, שקובעת פרמטרים לקבלת הטבות מס. היא מדברת על מרחק ממרכז הארץ, היא מדברת על מצב סוציואקונומי והיא מרחק מגבולות. 
היום יש עוולה וחוסר צדק גם בדרך שזה מחולק וגם לערים שזה מחולק. לא תשמע פה ויכוח של אף אחד מראשי הרשויות על הפורמולה, על הנוסחה הזאת. כולנו פה מסכימים על הנוסחה הזאת. יש כאלה שמקבלים קצת יותר ויש כאלה שמקבלים קצת פחות, יש כאלה שירד להם ויש כאלה שקיבלו. הפורמולה מקובלת, מוסכמת. היא היתה פה ערב הצבעה ולצערי הרב - - -

<אורלי לוי אבקסיס (ישראל ביתנו):>
היא גם הוסיפה - - - 

<אילן שוחט:>
היא גם הוסיפה הרבה רשויות, היא מתקנת עוול. אם תשאלו אותי אם זאת הנוסחה הכי טובה, אני אומר לכם: לא, הייתי עושה משהו אחר. אבל גמרנו, דשנו בזה כבר עשר שנים. הנושא עלה חפה להצבעה ובדקה ה-90, בגלל שלוש רשויות - שזכותן להפגין – שנפגעו ב-2%–3%: עכו, נהרייה ומעלות. הן נפגעו, תפגינו. 

<אורלי לוי אבקסיס (ישראל ביתנו):>
אבל הן לא הוצאו, נכון?

<אילן שוחט:>
והן לא הוצאו, רק ירדו ב-2%–3%. 

<מיקי לוי (יש עתיד):>
3%.

<אראל מרגלית (המחנה הציוני):>
הם לא אלה ששברו. מי ששבר את זה הוא סמוטריץ.

<קריאות:>
לא נכון. 

<אילן שוחט:>
בגלל הדבר הזה - - - 

<בצלאל סמוטריץ (הבית היהודי):>
אראל היה חייב לעשות טיפה פוליטיקה פה. יש הרי פריימריס עוד מעט. 

<אראל מרגלית (המחנה הציוני):>
איזה פריימריס? אין שום פריימריס. אתה שברת את זה. 

<אילן שוחט:>
בגלל הדבר הזה, ראש הממשלה ראה את הוויכוח, ובצורה שרירותית ובלי חשיבה, הודיע על דחייה של ההחלטה פה לשלושה חושים אחרים תקציב המדינה. אני אומר לך בשם כל ראשי הרשויות שיושבים פה: אנחנו לא מוכנים לחכות שלושה חודשים אחרי תקציב המדינה. אנחנו קוראים לך, חבר הכנסת גפני, ידידי ורעי – אתה גם היחידי שאין לו פריימריס, ואתה יכול לעשות דברים - - - 

<היו"ר משה גפני:>
לא, היום להרבה אין פריימריס. פוחדים - - -

<אילן שוחט:>
גם לא היה פריימריס. אבל אני אומר: אתה היחיד שיכול להוביל את זה. אני קורא לחברי הקואליציה: כל חבר הכנסת של הליכוד, של כחלון ושל דרעי – אתם קוראים לעצמכם חברתיים? תהיו אמיצים, תגידו: לא מצביעים על תקציב המדינה עד שלא עוברות הטבות המס במתווה הזה, וכל מי שלא יצביע בעד נבוא אתו בפוליטיקה ובבחירות. לתושבים הגיע עד פה. תהיו אמיצים, תקבלו החלטה, תגאלו אותנו כבר מהמסכנות הזאת, שאנחנו כמו עניים בפתח. איפה כל החברתיים? איפה השקופים? איפה כחלון? איפה כולכם? תצביעו נגד, תגידו לביבי נתניהו - - - 
<יצחק וקנין (ש"ס):>
איפה ליברמן?

<אילן שוחט:>
ליברמן מצביע נגד. 
<אורן אסף חזן (הליכוד):>
ואם יעבור הוא יצביע בעד?

<אילן שוחט:>
אני לא מייצג פה את ליברמן. אני מדבר בשם תושבי צפת. - - - את הטבות המס. רבותי, אנחנו ניפגש עם כולכם. 

<יצחק וקנין (ש"ס):>
אל תאיים. חוצפן. אני לא רוצה לעזור לכם?

<אילן שוחט:>
אתה חברתי? אז תצביע אתנו, עם החברתיים. 

<יצחק וקנין (ש"ס):>
אני חברתי יותר ממך. 

<אילן שוחט:>
אז תצביע עם החברתיים. 

<היו"ר משה גפני:>
לא, לא אאפשר יותר. אני רוצה להמשיך את הדיון כאן, אני תיכף רוצה לסכם. עדי אלדר, בבקשה. בקצרה. 

<אורן אסף חזן (הליכוד):>
אם יביאו את זה להצבעה – נצביע. אילן, תאמין לי. 

<היו"ר משה גפני:>
רבותי, אני מבקש. 

<יצחק וקנין (ש"ס):>
אל תאיימו עלינו. 

<טלי פלוסקוב (כולנו):>
אל תערבו פוליטיקה, רבותי. כאן זה שייך לכל המפלגות, בלי יוצא מן הכלל. 
<יצחק וקנין (ש"ס):>
בלי איומים פה. כל ועדת הכספים בעד מה שמונח. כולם. אל תעשו מזה מפלגות ולא כלום. 

<אראל מרגלית (המחנה הציוני):>
המחנך שלי מכרמיאל רוצה לדבר. 

<היו"ר משה גפני:>
אראל, אני לא מסכים. עדי אלדר, בבקשה. 

<עדי אלדר:>
הגענו ממרחקים לכאן כי אנחנו מכבדים את חברי הכנסת. אני אומר לחברי הכנסת: יש לכם הזדמנות היסטורית לתקן עוול ולהביא צדק לגליל ולנגב. אנחנו רשויות שמחכות כבר שנים רבות שיתקנו את העוולה שעשו לנו, שחלק מקבל וחלק לא מקבל ביישובים סמוכים. אין שום הצדקה. יש לכם פה הזדמנות לבוא לאנשי הגליל והנגב ולומר להם: אנחנו אתכם, אנחנו רוצים לעודד אתכם, רוצים שהיישובים שלנו יגדלו.
<בצלאל סמוטריץ (הבית היהודי):>
אבל אדון אלדר, איך אתה מצפה שזה יעבור אם האצבעות שלחצו על ההדק נמצאות עכשיו בשלטון?
<היו"ר משה גפני:>
בצלאל, זה לא מכובד. 

<בצלאל סמוטריץ (הבית היהודי):>
לא, אבל האצבעות שלחצו על ההדק עכשיו בשלטון. - - - לא מבין. 

<אורלי לוי אבקסיס (ישראל ביתנו):>
בצלאל, עוד הפעם אתה שם מקלות בגלגלים?

<אראל מרגלית (המחנה הציוני):>
בצלאל, יש פה איזה עדת צעקניות, לדעתך?
<היו"ר משה גפני:>
- - - ממש מכבד את הכנסת. 

<זהבה גלאון (מרצ):>
אמרת את זה בפעם הקודמת. שתוק עכשיו. 
<בצלאל סמוטריץ (הבית היהודי):>
גפני, אתה לחצת על ההדק? איך אתה נותן לה לדבר פה בכלל?
<זהבה גלאון (מרצ):>
המחנה שלך לחץ על ההדק. 

<אורן אסף חזן (הליכוד):>
אל תהיי חצופה. המסיתה הראשית - לא מתביישת? המסיתה הראשית, אני בגלל אנשים כמוה מתבייש להיות בכנסת. 

<אראל מרגלית (המחנה הציוני):>
אורן, רגע, זה הזמן להתאחד. יש בינינו הסכמה, בואו נתאחד. 

<אורן אסף חזן (הליכוד):>
שתחזור בה ממה שהיא אמרה. אראל, אתה רוצה הסכמות? שתחזור בה ממה שאמרה. 
<היו"ר משה גפני:>
עדי, תשלים.

אראל, אני קורא לך לסדר פעם ראשונה. אתה לא יכול להתנהג ככה. 

<אראל מרגלית (המחנה הציוני):>
איך אני מתנהג?

<עדי אלדר:>
אני רוצה לומר לחבר הכנסת בצלאל על מה שהוא אמר, במשפט אחד: האמת כואבת. שמעת אותי? האמת כואבת. 
<בצלאל סמוטריץ (הבית היהודי):>
השקר יותר כואב. תאמין לי שהשקר יותר כואב. 
<אורלי לוי אבקסיס (ישראל ביתנו):>
בצלאל, בנט החליט ל- - - את המתווה. למה אתה עוד פעם עושה יחסי ציבור רעים? 

<טלי פלוסקוב (כולנו):>
חברים, התבלבלתם. אתם עושים פוליטיקה כשיש פה רוב של אנשים שרוצים לתמוך במתווה. 
<אורלי לוי אבקסיס (ישראל ביתנו):>
אני חושבת שבוועדת הכספים יש קונצנזוס בנוגע למתווה. בואו לא נהרוס את התחושה של הקונצנזוס. בוא נעלה להצבעה, אדוני היושב-ראש. 

<היו"ר משה גפני:>
תסיים, עדי. 

<עדי אלדר:>
אני מבקש מחברי הכנסת: אנא מכם, תחשבו על הפריפריה, תחשבו על הצדק שאנחנו מבקשים. תודה רבה. 

<היו"ר משה גפני:>
אני מבקש לומר לכם את תמונת המצב כמות שהיא. אני מבקש שיהיה שקט. מה שקרה זה שהממשלה היתה אמורה לחוקק את החוק הזה, כבר הרבה שנים שזה קורה. אמרתי בקדנציה הקודמת, כשהייתי יושב-ראש הוועדה, שאם הממשלה לא תחוקק את החוק הזה ועדת הכספים תחוקק. עזבתי ועברתי לאופוזיציה, העניין הזה לא התקדם. בתחילת הקדנציה הזאת אמרתי שעומד להיות פסק דין של בג"ץ, שקודם כול מוציא בפועל חמישה יישובים. ההערכה שלי - אמרתי את זה כאן בוועדה, החברים גם יודעים את זה - שבסופו של דבר כולם יודעים שההטבות שניתנות היום הן בלי קריטריונים ולכן הכול ייפסל. בג"ץ יהיה צודק. אני חולק על בג"ץ בהמון דברים; במקרה הזה כאילו לוקחים כספי ציבור ומחלקים את זה לפי מי שקרוב יותר לוועדה ומי שקרוב יותר להחלטות. אמרתי: נעביר החלטה כאן. 

ישבתי עם אנשים שעסקו בעניין הזה גם ברשות המסים, ישבה היועצת המשפטית של הוועדה, הכנו תוכנית שהיא קריטריונית, היא בנויה משלושה חלקים.

<מאיר כהן (יש עתיד):>
גפני, על פי איזה קריטריון הועברו שלשום 530 מיליון שקלים לחינוך החרדי?

<קריאה:>
רגע רגע - - -

<מיקי רוזנטל (המחנה הציוני):>
חלאס, די כבר. 

<אורן אסף חזן (הליכוד):>
מה קשור שמיטה להר סיני?

<היו"ר משה גפני:>
אני מבקש לא לעזור לי. יש כאלה, כנראה, שרוצים להרוס את - - - 
<מאיר כהן (יש עתיד):>
לא, אנחנו לא רוצים. גפני, לא רוצים להרוס. אנחנו תומכים, אבל כשאתה מדבר על קריטריון, שתרעד לך קצת הלשון. סליחה ידידי הטוב. 
<אורלי לוי אבקסיס (ישראל ביתנו):>
חבל, חבל לערבב את זה. 

<היו"ר משה גפני:>
הנזק שאתם עשיתם כשהייתם בממשלה – עדיף שלא אדבר על זה. אתם יושבים ומצביעים פה על קצבאות הילדים, בעד, כשאתם הרסתם את זה. 
<מאיר כהן (יש עתיד):>
היות ומדובר בהטבות המס - - -

<היו"ר משה גפני:>
אבל עם כל הכבוד, לי לא רועד שום דבר כשאני מדבר על קריטריונים, כשאני מדבר על הטבות מס וכשאני מדבר על דברים שהם לדאוג לכלל האוכלוסייה. לא רועד לי כלום, אבל לא חשוב. לי יש קבלות; לך, כחבר כנסת וכשר, אין. אתם, מה שעשיתם בממשלה הקודמת - למה לא הבאתם את זה? למה לא פתרתם את הבעיה?
<מאיר כהן (יש עתיד):>
הבאנו את זה, ועוד איך הבאנו את זה. הבאנו ולא עשינו עם זה משחקים פוליטיים. אל תגיד שלא הבאנו את זה. 
<אראל מרגלית (המחנה הציוני):>
מאיר, אנחנו רוצים לדבר על הטבות מס. 

<היו"ר משה גפני:>
מאיר, אתה רוצה לסייע בעניין הזה?

<מאיר כהן (יש עתיד):>
לגמרי. 
<אראל מרגלית (המחנה הציוני):>
אז בואו נסייע, כולנו – קואליציה, אופוזיציה. 

<מאיר כהן (יש עתיד):>
צריך פנייה לראש הממשלה, שיגיד לך להעלות את זה וזהו. 
<היו"ר משה גפני:>
אתה, אל תגיד לי - - - שתהיה. הבאנו מתווה, המתווה הזה מורכב משלושה חלקים. החלק האחד הוא מצב הפריפריאלי – המרחק ממרכז הארץ או מעיר גדולה; החלק השני הוא המצב הסוציואקונומי של היישוב, והחלק השלישי הוא קרבה לגבול. אלה פרמטרים שבכל מקרה עומדים בבג"ץ. בעניין הזה אנחנו חרדים לעניין שבג"ץ לא יפסול גם את זה ואז אנחנו במצב רע מאוד. 
לאחר שהקריטריונים האלה הוכנו, התברר לנו שיש כמה יישובים שנפגעו - מי יותר ומי פחות. חיפשנו דרכים בתוך המתווה לתקן את זה. למשל, כפר ורדים – לפי הקריטריונים הקיימים, על פי המתווה, יוצא מהטבות המס. אמרנו: נמשיך את זה שנתיים, בגלל שהוא היישוב היחידי שיוצא לחלוטין מהמתווה הזה. הוא ימשיך לקבל את ה-11% - שזה אחוז גבוה - שנתיים. אמרתי שבמהלך השנתיים האלה ננסה להכניס אותו לחוק של ההעדפה, גם בנושא של תעשייה, בעידוד השקעות הון – בכל הדברים שכפר ורדים יכול להיכנס. הציעו לי אז לשנות את קו הגבול – במקום תשעה ק"מ שיהיה 10 ק"מ. לא הסכמתי. זה דבר שאסור לעשות אותו בגלל שזה נראה מלאכותי לחלוטין. אני גם לא חושב שזה נכון מבחינה ציבורית שהזזנו את קו הגבול בגלל כפר ורדים. לכפר ורדים מצאנו פתרון. הפתרון הוא גם שיש בנייה עכשיו, השנתיים האלה חשובות, הם מקבלים 11% ולאחר מכן בעידוד השקעות הון ובכמה דברים של חקיקה. גם דיברתי עם אריה דרעי, כשהוא עדיין היה שר הכלכלה, ללכת לכיוון הזה. נראה מי שר הכלכלה הבא, אם החוק הזה יעבור, ונפתור את הבעיה של כפר ורדים. 
היתה בעיה עם מעלות, היתה בעיה עם נהרייה, היו בעיות עם עכו. 
<אורלי לוי אבקסיס (ישראל ביתנו):>
גם עם מועצות אזוריות - - - 

<קריאה:>
תמיד יהיו בעיות. 

<היו"ר משה גפני:>
היו בעיות עם היישובים האלה - מצאנו דרכים להיטיב אתם, להעלות בעוד 1%. הרי אנחנו מדברים על 1% -  בעכו זה 4%, במעלות ובנהרייה זה 2%. מצאנו דרכים להעלות את זה. לא יהיה מתווה מושלם, בגלל שעל מתווה מושלם – כמו שבאים אלי ואומרים שנוסיף פה יישוב, שם יישוב - אין להוסיף יישוב. להוסיף יישוב זה להוסיף את כל המכלול של הישובים – יהודים וערבים – שנמצאים באותו קו רוחב. אנחנו יכולים להגיע למתווה שאפשר למזער בו נזקים באופן כמעט טוטלי. כמעט. הוא לא ימוזער אף פעם מכיוון ששר האוצר, בצדק, לא מוכן ליותר מ-1.2 מיליארד. אפשר פה ושם להוסיף עוד קצת, אבל לא מעבר לעניין הזה. יש לעניין פתרון. 
התקיים דיון אצל ראש הממשלה עם שרים וראשי המפלגות. יש כנראה חשש מהעניין של התקציב. בתקציב יכול להיות שאנשים יהיו מרוגזים, יכולות להיות בעיות – זה ניתוח שהוא קשה, זה יכול לפגוע בתקציב. 
בהתחלה חבר הכנסת סמוטריץ העלה את הנושא של יהודה ושומרון, ואני בעד יהודה ושומרון. 
<אראל מרגלית (המחנה הציוני):>
גם בעד ירושלים, שלא מקבלת - - -  

<היו"ר משה גפני:>
אני בעד ירושלים, אני בעד הנגב, אני בעד הגליל. אמרתי: זה לא נכנס למתווה הזה, זה לא יכול להיכנס. קרית ארבע וחברון לא נמצאת במפת היישובים של הטבות המס היום. במתווה שלנו הם נכנסים. 

<אורלי לוי אבקסיס (ישראל ביתנו):>
לפי הקריטריונים האחידים. 

<היו"ר משה גפני:>
האחידים, מכיוון שבמפה הם בפנים, הם נמצאים בחבל ארץ כזה. לא בגלל שזה חברון או קרית ארבע או בגלל שזה יהודה ושומרון, אלא בגלל שעל-פי המתווה הם בפנים. הפגיעה במתווה הוציאה אותם החוצה, הם נשארו בחוץ. אותו דבר רמת הגולן – רמת הגולן בחוץ, קצרין בחוץ, ללא שום היגיון. לא היה להם לובי מתי שחוקקו את החוקים הקודמים. על פי המתווה הם בפנים בגלל שהם נמצאים בתוך הקריטריונים שעליהם דיברנו. כך זה עשרות יישובים. כרמיאל – כרמיאל זה מקום שלכל הדעות צריך לתת לו הטבות – אני לא אומר ברמה הגבוהה – היא בחוץ. 

<אראל מרגלית (המחנה הציוני):>
לא ברמה הגבוהה ביותר. 

<היו"ר משה גפני:>
לא משנה. אשאר חבר של עדי אלדר גם אם אגיד את האמת לגמרי; הוא לא יכול להיות ברמה הגבוהה ביותר, כמו קרית שמונה, אבל הוא יכול להיות ברמה גבוהה. הוא בחוץ. עזבו את הבג"ץ, האם זה נכון מה שאנחנו עושים כאן? 
<אורלי לוי אבקסיס (ישראל ביתנו):>
אזכיר רק שבית שאן, ערד - - - 

<מיקי רוזנטל (המחנה הציוני):>
תביא את זה להצבעה. 

<היו"ר משה גפני:>
לכן אני אומר, יש מתווה. המתווה הזה, צריך עוד קצת לשפר אותו, אנחנו נשפר אותו. לא אביא אותו להצבעה כדי ליפול בו. אתמול חבר הכנסת מיקי רוזנטל ביקש להכניס את זה כהסתייגות בחוק ההסדרים. 

<אורלי לוי אבקסיס (ישראל ביתנו):>
גם אני ביקשתי. 

<היו"ר משה גפני:>
גם חברת הכנסת אורלי לוי. ביקשתי לא לעשות את זה. 
<קריאה:>
למה?

<היו"ר משה גפני:>
בגלל שברגע שראש הממשלה מבקש, וגם שר האוצר ורבים מהשרים, להכניס את זה פה בהסתייגות על חוק של 1.2 מיליארד שקל – הייתי רוצה לעשות את זה - - -- 

<מיקי רוזנטל (המחנה הציוני):>
תאמין לי, תוציא לו את הערמונים מהאש. הוא יודה לך בסוף. 
<אורלי לוי אבקסיס (ישראל ביתנו):>
הבנתי שראש הממשלה אישר את זה עכשיו. 

<היו"ר משה גפני:>
ביקשתי להמתין עם זה, וחברי הכנסת נעתרו לבקשתי. ביקשתי כבר מכמה שידברו, וגם אני הולך לדבר, לראות האם אנחנו יכולים. אני לא רוצה לדבר על לוחות זמנים, אבל אביא את זה - - - 
<ניסן בן חמו:>
לוחות זמנים זה הקריטי. 

<קריאות:>
חבר הכנסת גפני, הדבר הנכון לעשות זה כן להביא את זה לפני התקציב, שזה יאושר לפני התקציב. 

<היו"ר משה גפני:>
תנו לי רק להשלים. אני אעשה כל מאמץ. לא אביא את זה אם המצב יישאר כמו שהוא, אעשה כל מאמץ להביא את זה בהקדם האפשרי. 

<זהבה גלאון (מרצ):>
מה זה ההקדם האפשרי? מה זה – היום, מחר?
<טלי פלוסקוב (כולנו):>
אבל הוא אמר שהוא לא ידבר על לוחות זמנים. 

<זהבה גלאון (מרצ):>
לא נולדנו אתמול. 

<רועי פולקמן (כולנו):>
הדד-ליין הוא סוף החודש. 

<היו"ר משה גפני:>
זה שאתם, ראשי הרשויות, הגעתם לכנסת – אתם אנשי ציבור, אתם ראשי רשויות, לכל אחד מכם יש מפלגה, וגם מי שאין לו מפלגה והוא עצמאי יש לו השפעה על ראשי המפלגות שנמצאים כאן. אני מאוד מבקש, אם אתם רוצים בהצלחת המאבק הזה, לא להכניס לזה פוליטיקה. אם נתחיל להתדיין אחד עם השני - זה נמצא במפלגה הזאת, זה נמצא במפלגה הזאת, וזה ימין, וזה שמאל, וזה יהודים, וזה ערבים, וזה חרדים, וזה חילונים – אין בעיה במדינת ישראל לפוצץ קונצנזוס בחמש דקות. 
<שמעון סוויסה:>
אבל אנחנו לא עושים פוליטיקה. חבר הכנסת גפני, כולנו מבינים שהמתווה הזה הוא נכון. בואו תחליטו שמאשרים אותו לפני התקציב. זה לא יכול להימשך כך, תחליטו. 
<אראל מרגלית (המחנה הציוני):>
ראשי הרשויות, אתם נמצאים פה – תדברו. תדברו בקול רם. 

<מיקי לוי (יש עתיד):>
- - - שמוכרים אתכם - - - 
<יוסי בן דוד:>
שמי יוסי בן דוד, ראש עיריית טבריה. אני פה עם כל ראשי הרשויות, המועצות, המועצות האזוריות, היישובים, הכפרים - כולם פה. כולם פה מייצגים 750,000 תושבים, הם הצביעו לכל מפלגות הבית, לכל מי שיושב פה. כל אחד מכם נשלח על-ידי האנשים האלה. זה לא אנחנו שנמצאים פה מולכם, זה לא השיקול הפוליטי, מה שעומד פה, אדוני היושב-ראש, זה אותם 750,000 תושבים שעיניהם נשואות אליכם. בטבריה 12 שנים מספרים לנו סיפורים, מאז שביטלו את הטבת המס. 12 שנים מספרים את הסיפור הזה - שהנה זה עומד לקרות, והנה יש תוספת, והנה החליטו - ואז בחירות, ואז בג"ץ. 12 שנים. אני אומר לך, כראש עיר - 7%. יכולתי לטעון: למה לצפת 9% ואני 7%? למה לעמק הירדן 9% ולי 7%? אני מקבל את המתווה הזה. החלטתם עליו, דנתם בו, דשתם בו כל כך הרבה שנים – מבועז סופר, התחלפו ברשות המיסים. וראיתי באיזו נחישות ובאיזה מאמץ רשות המיסים נלחמת פה על הנושא של השומה, באותה נחישות מצופה שאתם תילחמו - - -  
<אורלי לוי אבקסיס (ישראל ביתנו):>
נכון. 

<קריאה:>
כבוד היושב-ראש, יורם - - - 

<היו"ר משה גפני:>
תודה רבה. אני עושה הפסקה. 

<יוסי בן דוד:>
אנחנו לא צריכים לבוא עם צמיגים לירושלים. חבר הכנסת גפני, הגיע הזמן, זה לא יכול להימשך. 

<קריאות:>
- - - 

<אראל מרגלית (המחנה הציוני):>
אדוני היושב-ראש, אנחנו רוצים להגיש הצעה לסדר. האם אנחנו יכולים להגיש הצעה לסדר?
<מיקי לוי (יש עתיד):>
ידידיי, ראשי הערים - - - 

<היו"ר משה גפני:>
לא. הישיבה נעולה. 

<(הישיבה נפסקה בשעה 13:08 ונתחדשה בשעה 13:12.)>
<היו"ר משה גפני:>
רבותי, אני לא רוצה שייצא מכאן כאילו הישיבה התפוצצה וכאילו היו פה צעקות. בחדר הזה אין אחד שלא רוצה להעביר את המתווה הזה לפני התקציב. אנחנו נמצאים באמצע דיונים על תקציב, באמצע דיונים על חוק ההסדרים, אין לנו זמן לעניין הזה. זאת בעיה מבחינת לוחות הזמנים. אתם הבעתם את עמדתכם, אני אומר לכם שנעשה כל מאמץ להעביר את החוק הזה לפני התקציב, במסגרת התקציב. 
<קריאות:>
או, זה מה שרצינו לשמוע. 

<היו"ר משה גפני:>
כאילו שאתם צריכים לשכנע שאעביר את החוק שאני עובד עליו חודשיים. אתם לא צריכים לשכנע אותי. אני לא רוצה שהעניין הזה ייתקע, אני עושה כל מאמץ על מנת שזה יקרה, לדבר עם כולם. אני מבקש שהישיבה הזאת תסתיים עכשיו, שהיא תסתיים בשקט כפי שראוי, כאשר אין חילוקי דעות. אנחנו אחים בעניין הזה, אין דיון לגבי הנושא. 

<אורלי לוי אבקסיס (ישראל ביתנו):>
אז מה שורש המחלוקת? מי מעכב את זה? בוא נשים פה על השולחן. מי מעכב? 
<היו"ר משה גפני:>
לא רוצה. 
<אורלי לוי אבקסיס (ישראל ביתנו):>
בסוף אנחנו אשמים - - - בוא נעשה הרמת מסך: מי תוקע את החוק?

<היו"ר משה גפני:>
לא רוצה לעשות הרמת מסך. אני צריך לדבר רק נגד מישהו אחד, ואין את המתווה. 

<אורלי לוי אבקסיס (ישראל ביתנו):>
אז חבל מאוד. שיידעו לפחות מי - - -

<היו"ר משה גפני:>
מאה אחוז, שיידעו. ידעו, ואין מתווה. 

<קריאה:>
אבל גפני, אנחנו יודעים שאתה רוצה ועושה הכול. 

<היו"ר משה גפני:>
תסמכו עלי שאני עושה כל מאמץ על מנת שזה יקרה. 
<אורלי לוי אבקסיס (ישראל ביתנו):>
אפשר להעלות את זה להצבעה בוועדה ולא להוריד למליאה, בכפוף ל-.

<היו"ר משה גפני:>
אני מציע שהישיבה תסתיים עכשיו. אתם תעשו את מה שאתם רוצים לעשות במקומות, לא כאן עכשיו, מכיוון שכאן כולם תומכים בעניין הזה. השאלה הטקטית – איך להביא את זה ומתי להביא את זה - נעשה יחד מאמץ. אין חילוקי דעות בין חברי ועדת הכספים שצריך להעביר את זה ועכשיו. 

<אורלי לוי אבקסיס (ישראל ביתנו):>
תקשיבו, לראש הממשלה חשוב מאוד התקציב, כמו שלכם חשוב הטבות המס. תשימו את התקציב בן ערובה להטבות המס, אין לכם אופציה אחרת. 
<קריאה:>
חייבים להכניס את הטבות המס בתוך התקציב, לפני התקציב. 

<דובר:>
אם יושב-ראש ועדת הכספים התחייב לעשות כל מאמץ להביא להצבעה - - - 

<היו"ר משה גפני:>
 אני מודה לכם. אני מציע לסיים כאן. תודה רבה, הישיבה נעולה. 

<הישיבה ננעלה בשעה 13:15.>

